Kaapstad-dwelmhandelaar vasArgieffoto ŉ 26-jarige man van Kaapstad is Sondagmiddag in hegtenis geneem nadat dwelms ter waarde van R25 000 in sy besit gevind is. “Die polisie het die man in Delft gewaar in ŉ gebied wat bekend is vir dwelmhandel. Die man het verdag voorgekom en die polisie het hul voertuig gestop om die verdagte te deursoek. Hy het van die polisie probeer vlug en is agter in ŉ inwoner se erf aangekeer,” het kapt. Frederick van Wyk, ŉ polisiewoordvoerder, gesê. Die polisie het die man en die gebied deursoek en op vyf plastieksakkies met sowat 100 mandrax-tablette afgekom. Die man is glo ŉ bekende dwelmhandelaar in die gebied. Hy moet binnekort in die Bellville-landdros verskyn.